
Na temelju članka 32. Statuta Općine Oriovac, („Službeni vjesnik Općine Oriovac“ broj 13/2024) Općinsko vijeće Općine Oriovac na 4.  sjednici održanoj  25.09. 2025. godine donosi

PRAVILNIK 
O NAČINU I UVJETIMA PRUŽANJA POTPORE
 STUDENTIMA S PODRUČJA OPĆINE ORIOVAC

Članak 1

Ovim Pravilnikom o načinu i uvjetima pružanja potpore studentima s područja Općine Oriovac ( dalje u tekstu: Pravilnik), utvrđuje se način i uvjeti pod kojima se mogu koristiti sredstva iz Proračuna Općine Oriovac za potporu u školovanju studenata s područja Općine Oriovac koje se isplaćuju kao stipendije studentima.

Članak 2


Iznos stipendije ovisi o visini godišnje planiranih proračunskih sredstava namijenjenih za studente.
Za 2025./2026. akademsku godinu utvrđuje se stipendija u iznosu od 110,00  eura po korisniku.
Za svaku slijedeću akademsku godinu Načelnik će donijeti odluku o visini stipendije. 


Članak 3


Korisnik stipendije Općine može biti student do navršene 26. godine života koji ispunjava propisane uvijete.

Članak 4


Da bi ostvarili pravo na stipendiju studenti u akademskoj godini za koju se objavljuje javni poziv moraju biti redovno upisani u višu godinu studija u odnosu na prošlu akademsku, odnosno školsku godinu. 



Članak  5


Pravo na potporu mogu ostvariti studenti kako slijedi:
· Koji imaju prebivalište na području Općine Oriovac,
· koji su hrvatski državljani,
· koji su uspješni u školovanju, a nemaju dostatnih materijalnih sredstava za školovanje,
· koji imaju status redovitog studenta,
· koji ne primaju drugu vrstu pomoći ili stipendiju.





Članak 6

Pravo na potporu ne mogu ostvariti:


· Studenti koji ponavljaju godinu,
· Izvanredni studenti
· Studenti koji su ostvarili pravo na stipendiju od Općine Oriovac, a nisu izvršili ugovorene obveze, 
· Studenti koji ostvaruju stipendiranje iz drugih izvora
· Student - apsolvent


Članak 7

Stipendije se dodjeljuju temeljem provedenog javnog poziva koji raspisuje Načelnik, a objavljuje se na službenoj web stranici Općine Oriovac.

Članak 8

Javni natječaj sadrži:
· Akademsku godinu za koju se objavljuje natječaj,
· Broj studenata za potporu,
· Visinu potpore,
· Rok trajanja natječaja, 
· Uvijete i kriterije za dodjelu stipendije,
· Dokaze koje treba priložiti uz pismeni zahtjev,
· Druge podatke značajne za provođenje postupka dodjele stipendije

Članak 9

Za provedbu postupka dodjele stipendije Načelnik imenuje Povjerenstvo od 3 (tri) člana.


Članak 10

Povjerenstvo prikuplja prijave, stručno ih obrađuje i utvrđuje listu kandidata za dodjelu stipendija, te predlaže Načelniku kandidate za dodjelu stipendija.
Odluku o dodjeli stipendija donosi Načelnik.


Članak 11

Zahtjev za ostvarivanje prava na stipendiju podnosi se na propisanom obrascu. 
Zahtjevu iz prethodnog stavka podnositelj je dužan priložiti slijedeće dokumente:

1. Prijavu za dodjelu stipendije – OBRAZAC 1.,
2. Presliku osobne iskaznice,
3. Presliku domovnice,
4. Potvrda obrazovne ustanove o upisu na redovno školovanje za tekuću akademsku godinu,
5. Presliku svjedodžbe o završetku srednjoškolskog obrazovanja (svjedodžbu 4. ili 5. razreda) za studente 1. godine,
6. Presliku indeksa ili drugi odgovarajući dokument fakulteta iz kojeg je vidljiv prosjek ocjena u prethodnoj akademskoj  godini,
7. Izjavu da se ne ostvaruje pravo na drugu stipendiju ili neku drugu vrstu potpore za stipendiranje – OBRAZAC 2,
8. Izjavu o broju članova zajedničkog kućanstva i sve kopije njihovih osobnih iskaznica - OBRAZAC 3.,
9. Potvrde o prosjeku primanja svih članova kućanstva za razdoblje od 3 mjeseca koja prethode natječaju ovjerena od strane poslodavca ili nadležne službe Hrvatskog zavoda za mirovinsko osiguranje  ili potvrda Porezne uprave da osoba ne ostvaruje prihode odnosno uvjerenje Zavoda za zapošljavanje za nezaposlene članove kućanstva ne starije od 3 mjeseca ili Potvrda o visini dohotka (obveznici poreza na dohodak-obrtnici, osobe koje ostvaruju dohodak od samostalne djelatnosti i dr.),
10. Izjava da se osobni podaci mogu koristiti i obrađivati u postupku javnog natječaja – 
OBRAZAC 4.,
11. Uvjerenje (potvrda) nadležnog ureda za obranu o statusu hrvatskog branitelja
12. Potvrde  o redovnom školovanju za brata/sestru koji žive u istom kućanstvu
13. Ostala dokumentacija koju zatraži Povjerenstvo za stipendiranje studenta.


Članak 12

Kriterij za pravo prvenstva na dodjelu stipendije su:
· Materijalni (socijalni) status,
· Uspjeh koji je student, odnosno učenik postigao u prethodnoj akademskoj, odnosno školskoj godini


Članak 13

Student koji je ostvario pravo na stipendiju obvezan je Općini prijaviti svaku promjenu činjenica temeljem kojih je ostvario pravo na stipendiju.
Ukoliko se utvrdi da korisnik stipendije nije prijavio promjene iz prethodnog stavka, a promjene su takve naravi da bi mu pravo na stipendiju trebalo prestati, korisnik je dužan vratiti iznos stipendije koju je primio, a na koju nije imao pravo.


Članak 14

Općina Oriovac će svake godine raspisati javni poziv za 15 (petnaest) stipendija.




Članak 15

Studentska stipendija isplaćuje se korisnicima za 10  mjeseci. 
Studentska stipendija se ne isplaćuje za mjesec kolovoz i rujan.
Studentima tijekom akademske godine isplata teče od 1. listopada do 31. srpnja, odnosno sukladno financijskoj situaciji Općine i punjenju proračuna Općine.

Članak 16

Studentima slabijeg socijalnog stanja smatraju se kandidati čiji prosjek prihoda po članu zajedničkog kućanstva ne prelazi 375,00 eura  u tromjesečju koji prethodi podnošenju prijave za stipendije. Kao prihod kućanstva ne ubraja se: doplatak za djecu, naknade na ime tjelesnog oštećenja, stalna novčana socijalna pomoć, naknade za njegu i pomoć, prihod ostvaren preko rada u studentskom ili učeničkom servisu kao ni stipendije ili ostale jednokratne pomoći.
Bodovanje po osnovi materijalnog/socijalnog statusa –prosječni prohod po članu obitelji:


· Do 100,00 eura  - 55 bodova        
· 100,01-145 eura - 45 bodova             
· 145,01- 190,00 eura -  35 bodova             
· 190,01 – 235,00 eura -  25 bodova             
· 235,01 – 280,00 eura - 15 bodova              
· 280,01 – 325,00 eura - 10 bodova              
· 325,01 -375,00 eura - 5 bodova                 


Ostali socijalni uvjeti: 
· Student bez oba roditelja – 10 bodova
· Student bez jednog roditelja – 5 bodova
· Obitelj s dva studenta – 5 bodova
· Obitelj s tri i više studenta – 10 bodova
· Student čiji je roditelj bio sudionik domovinskog rata – 10 bodova

Bodovanje po osnovi općeg uspjeha u prethodnoj školskoj godini – studenti 1. godine:
· Prosjek ocjena – 3,50 – 4,00 – 7 bodova
· Prosjek ocjene – 4,01 – 4,50 – 8 bodova
· Prosjek ocjena – 4,51 – 5,00 – 9 bodova

Bodovanje po osnovi uspjeha u prethodnoj akademskoj godini  

· Prosjek ocjena - 3,50 - 3,70 - 12 bodova
· Prosjek ocjena - 3,71 - 4,00  -14 bodova
· Prosjek ocjena - 4,01 - 4,25 - 16 bodova
· Prosjek ocjena - 4,26 - 4,50 -18 bodova
· Prosjek ocjena - 4,51 - 4,75 - 20 bodova
· Prosjek ocjena - 4,76 - 5,00-  25 bodova 
 

Članak 17


Temeljem Odluke o dodjeli stipendija zaključuje se Ugovor o stipendiranju (dalje u tekstu: Ugovor), kojim će se regulirati sva prava i obveze.





Članak 18


Dodijeljena studentska stipendija je nepovratna uz ispunjenje slijedećih uvjeta korisnika stipendije: 
1. Da je redovno upisao višu godinu studija te dostavio potvrdu o upisu najkasnije do 30. studenog tekuće godine
2. Da je dostavio kopiju diplome ili potvrdu o završetku studija, najkasnije istekom apsolventske godine.
3. Da je izvršio sve obveze regulirane ugovorom.

Korisnik je dužan vratiti primljeni iznos stipendije ako nije izvršio utvrđene obveze.

Članak 19
	

Općina Oriovac će jednostrano raskinuti Ugovor ako se ustanovi da je korisnik stipendije dao netočne podatke i dokumente prilikom odobravanja ili za vrijeme isplate stipendije, a da je to bitno utjecalo na njegova prava i obveze iz Ugovora.
U slučaju raskida Ugovora prema stavkama 1. ovog članka, korisnik odmah i u cijelosti treba vratiti stipendiju, a Načelnik može, na zahtjev korisnika stipendije, donijeti Odluku da se povrat stipendije izvrši u mjesečnim obrocima.
Najveći broj mjesečnih obroka povrata stipendija odgovara dužini ostvarivanja prava na stipendiju. 


Članak  20


Ovaj Pravilnik o načinu i uvjetima pružanja potpore studentima s područja Općine Oriovac objavit će se u „Službenom vjesniku Općine Oriovac“ i stupa na snagu osmog dana od dana objave.
Stupanjem na snagu ovog Pravilnika prestaje važiti Pravilnik o načinu i uvjetima pružanja potpore studentima s područje općine Oriovac ( „Službeni vjesnik Brodsko-posavske županije“ broj 33/2022).



OPĆINSKO VIJEĆE 
OPĆINE ORIOVAC
KLASA: 604-01/25-01/1
URBROJ: 2178-10-03-25-1
Oriovac, 25.09.2025.godine

